ORDE do 21 de abril de 2004 pola que se convocan subvencións a axencias de viaxe para a promoción e comercialización do destino Galicia para o ano 2004.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 04/05/2004

O turismo en Galicia estase a posicionar como un baluarte de enorme importancia dentro do panorama económico. Neste momento, Galicia posúe un produto turístico amplo e diversificado, que sitúa a nosa comunidade como un destino turístico preferente.
Na comunidade galega, como no resto do territorio do Estado, a actividade turística levada a cabo polas axencias de viaxe é un piar fundamental do fenómeno turístico, sendo, sen dúbida, as artífices do auxe experimentado nos movementos de viaxeiros, de aí a súa enorme importancia no sector constituíndose no cimento en que se asentan, ou o núcleo sobre o que gravitan bo número do resto de actividades turísticas.
Neste sentido, e na actualidade, as axencias de viaxe están asistindo a unha reestruturación do sector e a un cambio nas súas actividades tradicionais derivadas da existencia dunha maior exixencia na demanda por parte dos consumidores, as innovacións tecnolóxicas e o necesario aseguramento da calidade nos servizos. Todo iso fai necesario un esforzo constante na presentación de novos enfoques e solucións imaxinativas para as empresas do sector, de xeito que creen novos servizos mellor adaptados á demanda.
Así, as axencias de viaxe enmarcadas na nosa comunidade, como principal expoñente e medio condutor que dá a coñecer a abundante e múltiple oferta turística existente no noso territorio, teñen un reto
neste momento que derive na expansión, comercialización e difusión da oferta turística de Galicia en todos os ámbitos. Por iso, deben dar un asesoramento experto e especializado e xestionar de maneira activa o mercado turístico, a través da confección de viaxes á medida para cada cliente, ofertar novos servizos máis personalizados acordes coas tendencias que apuntan os mercados, e neste caso o mercado que demanda, oferta galega, tendo en conta que a organización, creación e venda dun produto turístico implica coñecer a oferta turística e as actividades para realizar na zona.
Deste xeito, a Consellería de Cultura, Comunicación Social e Turismo, a través da Dirección Xeral de Turismo, quere propiciar un marco favorable para a creación e desenvolvemento de iniciativas turísticas de calidade dado o peso do sector turístico no conxunto da economía da nosa Comunidade Autónoma que se reflite no impulso das economías locais e na creación de emprego.
En consecuencia, e con cargo aos créditos da Consellería de Cultura, Comunicación Social e Turismo asignados para esta finalidade así como os límites de intensidade establecidos no Decreto 172/2001, do 12 de xullo, sobre incentivos para o desenvolvemento económico e fomento da actividade empresarial da Comunidade Autónoma de Galicia, e todo isto consonte o establecido sobre medidas de fomento no artigo 73 da Lei 9/1997, do 21 de agosto, de ordenación e promoción do turismo en Galicia, en concordancia co sinalado no artigo 74 da dita lei e tendo en conta o determinado no Decreto 287/2000, do 21 de decembro, polo que se desenvolve o réxime de axudas e subvencións públicas da Comunidade Autónoma de Galicia, convócanse axudas destinadas a favorecer a comercialización do destino turístico de Galicia a través da modernización e actualización tanto de aplicación de novas tecnoloxías como da promoción e comercialización do produto das axencias de viaxe así como o deseño de novos produtos
turísticos,
DISPOÑO:
Artigo 1º.-Destinatarios.
1. Con carácter xeral poderán ser beneficiarios da subvención, consonte o sinalado nesta orde, aquelas empresas turísticas de Galicia que, con casa central en Galicia e estando en posesión do oportuno título licenza, expedido polo centro directivo da consellería competente en materia de turismo, desenvolvan a súa actividade no territorio da Comunidade Autónoma e se dediquen comercial e profesionalmente, en exclusividade, ao exercicio das actividades propias de asesoramento, organización e/ou mediación de servizos turísticos, tal e como se recolle no Decreto 42/2001, do 1 de febreiro, de refundición en materia de axencias de viaxes, guías de turismo e turismo activo e nas cales se poida realizar o obxecto de subvención segundo o sinalado no artigo 3º desta orde.
2. En todo caso, os destinatarios da subvención deberán estar inscritos no REAT con anterioridade á data de remate de presentación das solicitudes de subvención ao abeiro desta orde. No caso de agrupación de empresas, a inscrición debe ser de cada unha das entidades que formen a agrupación.
Artigo 2º.-Determinacións orzamentarias.
1. A Consellería de Cultura, Comunicación Social e Turismo concederá as ditas subvencións con cargo á aplicación orzamentaria 10.05.651A. 770.4 dos seus créditos orzamentarios previstos para o ano 2004, destinándose a estas axudas un crédito por importe de 440.000 A.
Artigo 3º.-Obxecto.
Poderán ser obxecto de subvención, de acordo co establecido nesta orde, os investimentos relativos á promoción e comercialización do destino turístico Galicia, a través das seguintes actuacións:
-Liña de deseño promoción e comercialización de novos produtos turísticos:
Entendendo esta como o deseño, promoción e comercialización de todos aqueles proxectos innovadores e de diversificación da oferta turística de Galicia, así como produtos deseñados para determinados grupos e colectivos, produtos á carta, e principalmente todos aqueles que se refiran de forma especial ao turismo de saúde, gastronómico, náutico, de golf, ou calquera outro que supoña calquera proposta relativa á múltiple e nova oferta turística de Galicia. Os produtos turísticos deberán configurar un paquete turístico que inclúa necesariamente aloxamento e polomenos dous servizos como o transporte, manutención, excursións, prácticas deportivas, actividades con entradas a eventos culturais, etc.
-Liña de promoción e comercialización de produtos xa existentes:
Entendendo estas como aquelas actuacións de promoción e comercialización turística, sempre que elas contribúan á mellora da competitividade do sector turístico, a través de utilización de medios informáticos e actualización e nova estética de folletos promocionais de forma que se leve a cabo unha correcta optimización e particularización de cada un dos establecementos ou destinos que pretendan promocionarse, ou ben a través de novas vías de comercialización e promoción.
-Liña de tecnificación e innovación:
Relativo á incorporación de sistemas de procesos de tecnificación e innovación que contribúan á mellor difusión da información turística, como páxinas web, comercio electrónico, comunicacións personalizadas etc. Sempre e cando se trate de promocionar e/ou comercializar o destino turístico de Galicia. Queda excluída a adquisición de material informático.
Artigo 4º.-Contía máxima das subvencións.
Os proxectos que se recollen nesta orde como actuacións subvencionables poderán acadar un máximo de axuda de ata o 35% do orzamento do investimento subvencionable.
Artigo 5º.-Solicitudes e documentación.
1. As solicitudes de subvención e a documentación, que a seguir se especifica, presentaranse, por exemplar duplicado, na delegación provincial da Consellería de Cultura, Comunicación Social e Turismo, Servizo Provincial de Turismo correspondente á localización do investimento ou en calquera das formas previstas na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, no prazo de 40 días naturais contados desde o día seguinte ao da publicación desta orde no Diario Oficial de Galicia.
I) Solicitude segundo o modelo do anexo I.
II) Documentación acreditativa da personalidade do solicitante:
a) Se se trata de persoa física: fotocopia compulsada do DNI e tarxeta de identificación fiscal do solicitante e, se é o caso, do representante. No caso de representación, esta deberá acreditarse conforme o disposto no artigo 32 da Lei 30/1992, de réxime xurídico das administración públicas e do procedemento administrativo común.
b) Se se trata de persoa xurídica: fotocopia cotexada da tarxeta de identificación fiscal, estatutos e escritura de constitución, modificación ou transformación debidamente inscrita, se é o caso, no rexistro mercantil ou no rexistro público correspondente, así como o DNI e escritura de poder do representante.
c) Se se trata dunha comunidade de bens, sociedade civil ou agrupación de empresas ou entidades, deberá presentarse copia cotexada do documento privado de constitución da entidade, o orixinal ou copia cotexada das tarxetas de identificación fiscal de cada un dos seus compoñentes e a designación dun destes compoñentes da entidade como representante desta con poder bastante tanto para presentar a solicitude de subvención como para proceder ao hipotético cobro. Esta designación efectuarana por escrito e de común acordo os membros da entidade mediante declaración en comparecencia persoal ou, no seu defecto, mediante escritura notarial.
III) Certificación de estar ao día no pagamento das súas obrigas coa Facenda pública do Estado e da Comunidade Autónoma, e a Seguridade Social.
No caso de ter concedido aprazamento ou moratoria deberá presentarse certificado relativo ao dito extremo.
IV) Alta no Imposto de Actividades Económicas (IAE).
V) Memoria descritiva da actuación a levar a cabo polo solicitante que a fagan coincidir coas actuacións
ás que fai referencia esta orde, sinalando os obxectivos da mesma, os destinatarios, a mellora da oferta, etc. Á dita memoria xuntaráselle o orzamento das actuacións presentadas ao concurso de subvención. Cando sexa preciso deberase presentar unha maqueta, ou a información máis completa do proxecto obxecto de subvención.
VI) Sexa cal sexa o soporte de promoción, a oferta recollida terá que cumprir uns requisitos mínimos fixados na normativa como son a comercialización de empresas e establecementos debidamente legalizados, o uso da toponimia normativizada ou o de manter a categoría dos establecementos de acordo coa súa incrición no REAT.
VII) Declaración de conxunto de todas as solicitudes efectuadas ou concedidas, para actividades obxecto desta orde, das distintas administracións públicas competentes ou calquera dos seus organismos, entes ou sociedades.
VIII) Se é o caso, documentación acreditativa de que a empresa cumpre os requisitos para ser considerada pequena ou mediana empresa.
IX) Plan básico de marketing, atendendo ao seguinte esquema:
-Introdución.
-Fase analítica, facendo unha análise interna (estudo da oferta e da demanda); análise externa e análise DAFO.
-Fase estratéxica.
-Fase operativa.
-Fase económica.
-Fase de control.
2. Se a documentación presentada non reunise os requisitos exixidos, requirirase ao solicitante para que no prazo de dez días a contar desde o día seguinte á recepción da notificación, emende a falta e acompañe os documentos preceptivos, con indicación de que se así non o fixera se lle terá por desistido da súa petición, arquivándose sen máis trámite.
A Dirección Xeral de Turismo resérvase a facultade de solicitar a información complementaria que estime conveniente para a correcta definición, avaliación, seguimento e comprobación do proxecto presentado.
Artigo 6º.-Compromisos e obrigas.
Os titulares das entidades subvencionadas adquiren os seguintes compromisos e obrigas:
a) Comezar a posta en marcha da actuación subvencionada durante o ano 2004, e estar rematada con tempo dabondo para xustificar o investimento subvencionado dentro dos prazos establecidos nesta orde, aínda que tamén poden ser subvencionadas aquelas actuacións xa iniciadas ou executadas con anterioridade á publicación iniciadas no 2004, sempre e cando os solicitantes acrediten o investimento realizado.
b) Posta en marcha da actuación subvencionada, incluídos todos os servizos indicados na memoria descritiva presentada para efectos de solicitude presentada ao concurso de subvención, no prazo de 1 mes, contado a partir da data de xustificación do investimento realizado.
c) Someterse ás actuacións de comprobación que efectúe a Consellería de Cultura, Comunicación Social e Turismo, e as de control financeiro que lle corresponden á Intervención Xeral da Comunidade Autónoma en relación coas subvencións e axudas concedidas e ás previstas na lexislación do Tribunal de Contas e o Consello de Contas.
d) Comunicar á Dirección Xeral de Turismo da Consellería de Cultura, Comunicación Social e Turismo a obtención doutras subvencións ou axudas para a mesma finalidade procedentes de calquera Administración ou ente público nacional ou internacional.
e) Reintegrar, total ou parcialmente, o importe percibido da subvención concedida así como os correspondentes xuros de demora percibidos desde o momento do pagamento, nos seguintes casos:
* Por incumprimento dos compromisos e obrigas relacionados neste artigo.
* Incumprimento da finalidade para a que foi concedida a subvención.
* Incumprimento da obriga de xustificación nos prazos e termos establecidos nesta orde.
* Ter obtida a subvención sen reunir os requisitos exixidos para a súa concesión.
* Superar a porcentaxe máxima do investimento subvencionable que legalmente estea establecido.
Artigo 7º.-Selección das solicitudes e resolución.
Ás solicitudes achegaráselles informe dos respectivos xefes dos servizos provinciais de Turismo no que se indicará que se adapta á normativa turística vixente, e a súa inscrición no Rexistro de Empresas e Actividades Turísticas. (REAT).
As solicitudes, logo de emitido o anterior informe, serán estudadas por unha comisión técnica constituída polo titular da Subdirección Xeral de Fomento e Cooperación que a presidirá, actuando como vogais o titular da Subdirección de Ordenación do Turismo, un representante de cada unha das delegacións provinciais da Consellería de Cultura, Comunicación Social e Turismo, o xefe do Servizo de Fomento e Promoción e de Ordenación do Turismo da Dirección Xeral de Turismo e o xefe de Área de Novos Produtos, o xefe de Área de Coordinación do Plan de Promoción e o xefe de Área de Publicacións de Turgalicia. Exercerá as funcións de secretario da comisión o antedito xefe de do Servicio de Fomento e Promoción.
1. Para a valoración das solicitudes teranse en conta os seguintes criterios:
* Tipo de investimento en función das prioridades establecidas no artigo 3º desta.
* A mellora que para a oferta turística galega signifique a memoria presentada.
* A promoción e potenciación de turismo alternativo.
* O obxectivo de aumentar a demanda turística en tempada baixa.
* A procura de apertura de novos mercados.
* A creación de diferentes produtos turísticos.
* A creación de programas de especialización en produtos e destinos.
* O número de mercados a posicionar o produto.
* A comercialización a través de soportes no compartidos con outras comunidades ou países.
* A periodicidade na promoción.
2. Esta comisión, á vista dos expedientes e informes emitidos polos servizos provinciais, así como dos informes que considere necesarios, analizará e cualificará os proxectos e, tendo en conta as dispoñibilidades orzamentarias, elevará á directora xeral de Turismo a valoración adoptada. Desta valoración redactarase a correspondente acta.
3. O conselleiro de Cultura, Comunicación Social e Turismo ditará as resolucións de concesión ou se é o caso, de denegación de subvencións. Contra os ditos actos resolutivos, que esgotan a vía administrativa, poderá o interesado interpoñer potestativamente recurso de reposición no prazo dun mes ante o titular desta consellería ou recurso contencioso-administrativo ante do Tribunal Superior de Xustiza da Comunidade Autónoma de Galicia, no prazo de dous meses, contados ambos os prazos desde o día seguinte á recepción da notificación de resolución. A resolución de concesión determinará o importe da subvención concedida, con cargo ás disposicións orzamentarias para o ano.
4. Entenderanse desestimadas as solicitudes sobre as que non recaese resolución expresa no prazo de seis meses contados desde a data de publicación da orde.
Artigo 8º.-Condicións das subvencións.
1. No prazo dun mes, contado desde a notificación de concesión da subvención, os beneficiarios remitirán á Dirección Xeral de Turismo, a seguinte documentación, por duplicado exemplar:
a) Aceptación da subvención segundo o modelo anexo II.
b) Orzamento detallado e/ou facturas proforma de todos os gastos subvencionables que ocasione a realización da actuación solicitada na subvención, impostos excluídos. Non terán a consideración de orzamento as estimacións de gastos realizadas polo propio solicitante.
c) Declaración xurada da empresa da súa capacidade para financiar a parte do orzamento que non resulte subvencionado, con indicación da procedencia do citado financiamento.
Se transcorrido o sinalado prazo dun mes non se cumprise algunha das condicións anteriores, tal feito entenderase como renuncia á subvención e procederase, sen máis trámite, a ditar resolución de anulación da subvención concedida por renuncia do beneficiario.
2. Se por calquera motivo, e durante o exercicio económico, houbese máis crédito orzamentario para a concesión de subvencións obxecto desta orde, vistos os acordos da comisión técnica e a proposta formulada pola directora xeral de Turismo, poderanse conceder subvencións aos expedientes que non a recibisen ou ben, de ser posible, poderanse incrementar os importes das xa concedidas ao abeiro desta orde, sempre que non acadasen a porcentaxe máxima do 35%, determinada anteriormente.
Artigo 9º.-Xustificación e pagamento das subvencións.
1. O pagamento das subvencións realizarase logo de xustificación do cumprimento da finalidade para a que foi concedida.
2. Os beneficiarios das subvención concedidas en virtude desta orde, terán como data límite para a xustificación do investimento executado, que se deberá realizar de conformidade co orzamento presentado, a data do 1 novembro de 2004.
En todo caso os beneficiarios das subvencións, unha vez executado o investimento deberán xustificalo o antes posible e nunca con posterioridade ás datas indicadas que son límite de presentación da xustificación.
De non xustificarse o investimento executado no prazo indicado, anularase a subvención.
3. O investimento xustificado deberá coincidir coa resolución de concesión da subvención ou coas modificacións ou prórrogas autorizadas. Se o investimento xustificado fose menor, e sempre mantendo os fins para os que se concedeu a subvención, esta reducirase proporcionalmente ao investimento xustificado.
4. Para percibir a subvención, os beneficiarios remitirán á Dirección Xeral de Turismo, por triplicado exemplar, a seguinte documentación:
a) Solicitude de cobramento segundo o modelo do anexo III.
b) Facturas orixinais, ou copia compulsada das mesmas, xustificativas dos gastos subvencionados realizados en función do orzamento e/ou factura proforma aceptados para a concesión da subvención.
c) Certificacións de estar ao día nas súas obrigas tributarias coas facendas do Estado e da Comunidade Autónoma, e nas obrigas coa Seguridade Social, así como de estar ao día no imposto sobre actividades económicas.
d) Memoria que detalle as actividades levadas a cabo derivadas dos investimentos subvencionados así como os resultados obtidos delas.
e) Declaración daquelas axudas solicitadas ou concedidas por outros organismos.
f) Certificación bancaria onde se debe aboar a subvención.
Disposicións adicionais
Primeira.-A resolución de concesión con base no procedemento e condicións sinaladas no artigo 12 do Decreto 287/2000, do 21 de decembro, polo que se desenvolve o réxime de axudas e subvencións públicas de la Comunidade Autónoma de Galicia, poderase modificar por alteracións das condicións que se tiveron en conta para a súa concesión, ou, en todo caso, pola obtención concorrente de subvencións outorgadas por outras administracións ou entes públicos ou privados, nacionais ou internacionais.
Segunda.-No caso de concesión de subvención trala resolución dun recurso administrativo, os prazos establecidos no artigo 8º.1 teranse que determinar no acto que resolva o dito recurso. Estes prazos non poderán ser, en ningún caso, posteriores ao 1 de novembro de 2004.
Terceira.-As unidades administrativas que actúen en calquera das fases do procedemento determinado nesta orde poderán solicitar ao administrado a documentación que consideren precisa para un mellor estudo do expediente.
Disposicións derradeiras
Primeira.-A directora xeral de Turismo ditará, de ser preciso, as resolucións e instrucións oportunas para o desenvolvemento e interpretación desta orde.
Segunda.-En todo o non recollido nesta orde aplicarase o disposto, para esta materia, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia así como na Lei 8/1999, do 30 de decembro, de medidas fiscais, orzamentarias, de función pública e actuación administrativa, na Lei de orzamentos xerais da Comunidade Autónoma de Galicia para o ano 2004 e no Decreto 287/2000, do 21 de decembro, polo que se desenvolve o réxime de axudas e subvencións públicas da Comunidade Autónoma de Galicia.
Santiago de Compostela, 21 de abril de 2004.
Jesús Pérez Varela
Conselleiro de Cultura, Comunicación Social
e Turismo